钦定古今图书集成/理学汇编/经籍典/第151卷 > 宋郑樵诗辨妄 > 毛郑之失
## 钦定古今图书集成/理学汇编/经籍典/第151卷 > 宋郑樵诗辨妄 > 毛郑之失

《何彼秾矣》之诗，平王以后之诗也。注以为武王之诗，
而谓平王为平正之王，齐侯为齐一之侯。按《春秋》庄
公元年书“王姬归于齐”，乃桓王女，平王孙，下嫁于齐
襄公。

故《诗》曰“齐侯之子，平王之孙”，断无疑。《周颂》作于
康王，成王之世，故称成王、康王。今毛、郑以《颂》皆成王
时作，不应得称成王、康王。故此《昊天有成命》云“成王
不敢康”，为成此王功，不自安逸，执竞之不显；“成、康”，谓
成大功而安之；《噫嘻》之成王，谓成是王事；惟以《召南》
为《文》《武》之诗，故不得不以平王为平正之王；惟以《周
颂》为成王时作，故不得不以成王为成此王功也。殊
不知书中此类甚多，《召南》中有康王以后之诗，有平
王以后之诗，不特文、武时也；《甘棠》《行露》之美，召公既
没之后，在康王世也；“何彼秾矣”，作于平王已后，亦犹
是也，不必谓武王诗。《大雅》中《大明》之“维此文王”，“思齐”
之文王之母，《皇矣》之比于文王；《灵台》之“王在灵沼”，《绵》
之“文王蹶厥生”，皆后世诗人追咏之辞，何尝作于文
王之世？《周颂》之美成王，亦犹是也，不必谓成王时作。
毛、郑解经，不能无失，孰有大于此者？故特举一二言
之。